મોટા ભાગના જમીજમીને ચાંદલો નોંધાવ્યા વિના વહેતા થઇ જાય, પણ ઘણા પરગજુ જમ્યા પછી પીરસનારાને પીરસવા આવે છે. આ સમજુ, લાગણીશીલોને લાખ લાખ વંદન. જો આવું ન થાય તો પછી પીરસનારા જે વાનગી જેમાં વધી હોય તે વચ્ચે મૂકી દે છે. કમંડળ, ચોકી, ચમચો, ચટણીનાં ચાર ખાનાં, તપેલું.. વગેરે. પછી ગમ્મત, હસીમજાક કરતા કરતા ખાતા જાય ને બધો થાક ઊતરી જાય, મગન પણ બીજા પ્રસંગે પાણી ફેરવવા તૈયાર થઇ જાય, જમનારાઓએ કે સુપરવાઈઝરે જે કાંઈ સંભળાવ્યું હોય એ બધી પીડા શમી જાય એમ પણ બને. ઘણા પીરસનારા તો મનગમતી ‘રો’ (લાઈન) મેળવવા ધમપછાડા કરે છે. નારીજાતિ જ્યાં જમવા બેઠી હોય ત્યાં તો ખાસ. એમાં ઝઘડો જામે ને પછી એનો તોડ નીકળે. ‘પહેલી બે પંગતમાં તમારે ત્યાં જવાનું. પછીની પંગતોમા બીજાનો વારો. બસ રાજી?’ ને એવું બંને કે પીરસનારા–જમનારા (જમનારી) (જમ + નારી નહીં હો!) વચ્ચે આંખ મળી જાય ને થોડો વખત બાદ એમ પણ બને કે પેલી છોકરી પેલા નાતમાં પીરસનારા છોકરાને હવે પત્નીરૂપે ઘરમાં કાયમ પીરસતી હોય! ને છોકરો પછી આ લાઈન ધરાર માંગીને લેવા બદલ પસ્તાતો હોય!